Diari Oficial de la Generalitat Valenciana


Sumari del DOGV 5998, del 22-04-2009 (2009/4267)

RESOLUCIÓ de 17 d'abril de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri d'Educació, Política Social i Esport i la Generalitat per al finançament de places públiques del primer cicle d'Educació Infantil.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5998

Data del DOGV
:   22-04-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/4267


Data del document
:   17-04-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Educació
    * administració central
    * educació preescolar
    * guarda de xiquets
    * cooperació administrativa
    * ensenyament públic

RESOLUCIÓ de 17 d'abril de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri d'Educació, Política Social i Esport i la Generalitat per al finançament de places públiques del primer cicle d'Educació Infantil. [2009/4267]  
El Ministeri d'Educació, Política Social i Esport i la Generalitat han subscrit, després de la tramitació prèvia reglamentària, el 22 de desembre de 2008, el conveni de col·laboració per al finançament de places públiques del primer cicle d'Educació Infantil.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0387/2009, i que figura com a annex d'esta resolució.  
València, 17 d'abril de 2009.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre el Ministeri d'Educació, Política Social i Esport i la Comunitat Valenciana per al finançament de places públiques del primer cicle d'Educació Infantil  
Madrid, 22 de desembre de 2008   
Reunits  
D'una part, Mercedes Cabrera Calvo-Sotelo, ministra d'Educació, Política Social i Esport, en virtut del Reial Decret 436/2008, de 12 d'abril, i fent ús de la competència establida en la disposició addicional tretzena de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
D'altra part, Alejandro Font de Mora Turón, conseller d'Educació, en virtut del Decret 8/2007, de 28 de juny, del president de la Generalitat, pel qual es nomenen vicepresidents, consellers, secretari i portaveu del Consell (DOCV, 29 de juny de 2007), en representació del Consell de la Comunitat Valenciana, facultat per a la firma del present conveni en virtut d'acord del Consell.  
Les dos parts es reconeixen mútuament capacitat jurídica suficient per a subscriure el present conveni.  
Exposen  
Que l'article 27 de la Constitució Espanyola establix el dret de tots a l'educació i assigna als poders públics l'obligació de garantir este dret. Per la seua banda, l'article 9 de la Llei Orgànica 2/2006, de 3 de maig, d'Educació, establix que l'Estat ha de promoure programes de cooperació territorial amb el fi, entre altres, d'aconseguir objectius educatius de caràcter general i contribuir a la solidaritat interterritorial i a l'equilibri territorial en la compensació de desigualtats. L'article 11 d'eixa mateixa llei assigna a l'Estat l'obligació de promoure accions destinades a afavorir que tots els alumnes i, per tant les famílies, puguen triar les opcions educatives que vullguen amb independència del seu lloc de residència.  
Que l'Estatut d'Autonomia de la Comunitat Valenciana, aprovat per Llei Orgànica 1/2006, de 10 d'abril, disposa, en l'article 53, que correspon a la Generalitat la competència de desenrotllament legislatiu i execució de l'ensenyança en tota la seua extensió, nivells i graus, modalitats i especialitats, d'acord amb el que disposa l'article 27 de la Constitució i les lleis orgàniques que, conformement a l'apartat 1 de l'article 81 d'esta, el despleguen, i sense perjuí de les facultats que atribuïx a l'Estat l'article 149.1.30ª i de l'alta inspecció per al seu compliment i garantia.  
Que l'article 15.1 de la Llei Orgànica 2/2006, de 3 de maig, d'Educació, establix que les administracions públiques han de promoure un increment progressiu de l'oferta de places públiques en el primer cicle d'Educació Infantil, i establix, a més, les polítiques de cooperació entre estes i amb altres entitats per a assegurar l'oferta educativa en este cicle. Per a facilitar la participació d'altres administracions públiques, s'al·ludix en eixe mateix article a la necessitat d'establir condicions de participació en esta oferta educativa, entre altres, de les corporacions locals.   
Que, si en totes les etapes educatives l'educació és una tasca compartida almenys per les famílies i els centres docents, entre els zero i els tres anys el paper de les famílies és qualitativament i quantitativament major, de manera que l'atenció educativa que proporciona el primer cicle de l'Educació infantil ha de considerar-se complementària a l'atenció parental. En la mesura que l'acció educativa està, així mateix, associada amb l'atenció de les criatures, l'Educació Infantil respon també a la necessitat de conciliar la vida familiar amb la inserció de pares i mares en el món laboral.   
Que la demanda de places en el primer cicle d'Educació Infantil, per part de les famílies, ha crescut considerablement en els últims anys, de manera que actualment l'oferta de places escolars és insuficient per a atendre totes les peticions. En particular, les taxes d'escolarització en centres autoritzats per les administracions educatives en el curs 2005-2006 eren de 4,3% en 0 anys, 15,8% en 1 any i del 29,9% en 2 anys. Estes xifres s'eleven substancialment si es tenen en compte els xiquets que reben atenció socioeducativa en altres institucions. Estudis duts a terme pel Ministeri de Treball i Assumptes Socials en col·laboració amb les comunitats autònomes eleven les taxes de cobertura a l'11,7% en 0 anys, al 26,7% en 1 any i al 54,7% en 2 anys (considerant tant l'oferta pública com privada). Tot i això la cobertura és encara insuficient per a respondre a les demandes de la societat espanyola actual.   
Que, una vegada completada l'oferta d'escolarització de xiquets de 3 a 6 anys en el segon cicle d'Educació infantil, és objectiu comú de les dos parts augmentar l'oferta de places públiques del primer cicle, de manera que s'atenga la demanda creixent d'este període educatiu.  
Que el Ministeri d'Educació, Política Social i Esport ha iniciat l'aplicació d'un pla de finançament de l'oferta de places públiques en el primer cicle d'Educació Infantil que ha sigut presentat i debatut en el si de la Conferència Sectorial d'Educació. Per a finançar-lo, els Pressupostos Generals de l'Estat per a l'any 2008 incorporen un crèdit específic de 100 milions d'euros per a la creació de places públiques del primer cicle d'Educació Infantil. En compliment del que establix l'article 86.2 de la Llei General Pressupostària, en la reunió de la Comissió General de la Conferència Sectorial d'Educació celebrada el dia 21 de febrer de 2008 es van acordar els criteris de distribució d'este crèdit entre les comunitats autònomes. Per la seua banda, el Consell de Ministres, en la seua reunió del dia 29 d'agost de 2008, va aprovar els esmentats criteris, així com els compromisos financers amb cada comunitat autònoma que es deriven de la seua aplicació.   
Conseqüentment amb tot l'anterior, el Ministeri d'Educació, Política Social i Esport i la Comunitat Valenciana, amb l'aprovació prèvia de la Comissió Delegada del Govern per a Política Autonòmica, subscriuen el present conveni per a l'execució dels dits programes d'acord amb les següents  
Clàusules  
Primera. Objecte del conveni  
Constituïx l'objecte del present conveni l'establiment dels mecanismes de col·laboració necessaris entre el Ministeri d'Educació, Política Social i Esport i la Comunitat Valenciana, a través de la Conselleria d'Educació d'esta, d'acord amb les especificacions que el dit conveni conté, per a cofinançar la creació de places escolars publiques del primer cicle d'Educació Infantil en l'àmbit territorial de l'esmentada comunitat autònoma.  
Segona. Actuacions acollides al conveni  
El crèdit transferit es destinarà a la construcció d'escoles d'Educació Infantil públiques. El Ministeri d'Educació, Política Social i Esport i el Govern de la Comunitat Valenciana subscriuran una addenda a este conveni amb la relació de les escoles infantils la construcció de la qual es finança. En tots els casos l'actuació ha de donar lloc a l'increment en l'oferta de places que s'indica en la dita addenda.  
En la determinació de les places escolars que s'hagen de crear com a conseqüència de l'aplicació d'este pla es consideraran prioritàriament els criteris d'atendre la demanda de places per a xiquets de dos anys i respondre a necessitats derivades de la situació laboral de pares i mares.  
Tercera. Caràcter públic de les places creades  
El caràcter públic de les places escolars vindrà determinat per la titularitat de les instal·lacions i del servici, així com pel finançament del funcionament de l'escola infantil. En particular:  
El funcionament de les places creades ha de finançar-se parcialment o totalment per les administracions. El finançament parcial serà almenys d'un terç del cost total.  
L'oferta de places ha de ser oberta a tota la població, i s'aplicaran els criteris d'admissió establits amb caràcter general per als centres sostinguts amb fons públics.  
Les places que es creen hauran de ser de titularitat pública vinculades a l'administració de què depenguen.  
Per a la creació de centres dependents d'ajuntaments, mancomunitats de municipis o diputacions provincials es podran subscriure els corresponents convenis a què es referix l'article 15.1 de la Llei Orgànica 2/2006, de 3 de maig, d'Educació.  
Quarta. Requisits mínims  
Les places escolars que es creen a través d'esta via seran per a impartir ensenyances d'Educació Infantil i han d'ajustar-se al que establix la normativa bàsica per a esta etapa. En particular, els centres creats hauran de passar a formar part de centres inscrits en el Registre Estatal de Centres Docents No Universitaris.   
Les instal·lacions, els espais, els equipaments i les plantilles dels professionals que atenguen els xiquets i el nombre de xiquets per grup en les places creades a conseqüència de l'aplicació d'este pla hauran d'ajustar-se a les característiques mínimes que s'arrepleguen en l'annex.   
Quinta. Publicitat de les actuacions  
La Comunitat Valenciana farà pública, a través dels corresponents mitjans oficials, l'aplicació pressupostària destinada a cofinançar la construcció dels centres objecte d'este conveni, així com la distribució definitiva del crèdit aprovat per la comunitat autònoma.   
La Comunitat Valenciana es compromet a fer pública l'aportació de l'Estat en informacions, convocatòries públiques, convenis amb altres institucions i cartells informatius d'obra, així com a mantindre la dita informació en lloc públic visible dels centres que hagen sigut construïts o ampliats durant almenys deu anys.  
Sexta. Termini d'execució  
Les escoles infantils a què es referix este conveni de col·laboració hauran d'estar en funcionament en el termini de dos anys a partir de la firma d'este.  
Sèptima. Aportacions econòmiques en l'any 2008  
El Ministeri d'Educació, Política Social i Esport aportarà la quantitat d'61.295.826 euros per a la construcció i l'equipament de les escoles infantils a la comunitat autònoma, en els termes fixats en este conveni, a càrrec de l'aplicació pressupostària 20.32.076N.479 dels vigents Pressupostos Generals de l'Estat.  
L'aportació del Ministeri d'Educació, Política Social i Esport en cap cas representarà més del 50% del cost total de la construcció i equipament de les escoles infantils. La Comunitat Valenciana, l'administració de què depenga cada escola infantil o les dos, aportaran la quantitat restant del cost total de les escoles infantils. Esta aportació es podrà realitzar en el present exercici i al llarg dels dos anys posteriors.  
La Comunitat Valenciana, una vegada rebuda la transferència del Ministeri d'Educació, Política Social i Esport, tramitarà l'oportú expedient de generació de crèdit i realitzarà les actuacions segons el que preveu este conveni.  
En el cas que el gasto total de la construcció i equipament de les escoles infantils siga inferior al doble de la quantitat aportada pel Ministeri d'Educació, Política Social i Esport, la Comunitat Autònoma Valenciana realitzarà el reintegrament de la quantitat que excedisca per al compliment de l'incís segon d'esta clàusula.  
Octava. Instrumentació del pagament i justificació del gasto  
El Ministeri d'Educació, Política Social i Esport realitzarà la transferència a la Comunitat Valenciana de l'aportació econòmica corresponent a l'any 2008, després de la firma del present conveni.  
A l'efecte de la justificació del lliurament, la Comunitat Valenciana reunirà la documentació corresponent al desenrotllament de les actuacions objecte d'este conveni i a la justificació del gasto. En tot cas, d'acord amb allò que establix per a les comunitats autònomes en la regla sexta de l'apartat 2 de l'article 86 de la Llei 47/2003, de 26 de novembre, General Pressupostària, finalitzat cada exercici econòmic, i no més tard del 31 de març de l'exercici següent, la Comunitat Valenciana remetrà al Ministeri d'Educació, Política Social i Esport un estat d'execució de l'exercici, indicant les quanties totals de compromisos de crèdits, obligacions reconegudes i pagaments realitzats en l'any detallat per cada una de les partides pressupostàries del Pressupost de Gastos de l'Estat des de les quals es van realitzar les transferències de crèdit. La informació es comunicarà a la Conferència Sectorial d'Educació.  
Així mateix, i de conformitat amb el que establix la regla sèptima del mateix apartat, la Comunitat Valenciana haurà de posar en pràctica un control adequat de l'ajuda que assegure la correcta l'obtenció, el gaudi i el destí correctes dels fons percebuts pel beneficiari.  
Novena. Comissió mixta de seguiment  
A fi de realitzar el seguiment del destí dels fons per a la construcció de les escoles infantils, procedent de les aportacions de les dos parts, així com la interpretació i el compliment del present conveni, es constituïx una comissió mixta paritària, composta de sis membres, dos dels quals seran designats pel Ministeri d'Educació, Política Social i Esport, un per la Delegació del Govern en la Comunitat Valenciana i tres per la Conselleria d'Educació de la Comunitat Valenciana.  
En el si de la Comissió de Seguiment, la Comunitat Valenciana informarà de la posada en marxa de les actuacions i proporcionarà al Ministeri d'Educació, Política Social i Esport la informació que demane en relació amb el present conveni.  
Desena. Vigència i resolució  
El present conveni tindrà vigència des del dia de la firma fins al 31 de desembre de 2010, i podrà ser renovat o modificat, amb caràcter exprés, per mitjà de document a este efecte. La disposició de nous crèdits en exercicis pressupostaris posteriors podrà donar lloc a la subscripció de les corresponents addendes, que passaran a formar part indissoluble del conveni, i en les quals s'inclouran les noves aportacions econòmiques junt amb les modificacions que es requerisquen.  
Les possibles qüestions litigioses a què pugar donar lloc l'aplicació, interpretació, modificació, efectes i resolució del present conveni seran resoltes de conformitat amb el que disposa la Llei Reguladora de la Jurisdicció Contenciosa Administrativa.  
A més de la finalització del termini de vigència, seran causes d'extinció del conveni:  
a) El mutu acord de les parts.  
b) La denúncia del conveni per una de les dos parts a conseqüència d'haver-ne incomplit les clàusules l'altra part.   
Quan es produïsca l'extinció del conveni sense haver-se dut a terme totes les actuacions previstes, la Comunitat Autònoma Valenciana reintegrarà les quantitats que corresponguen a les no realitzades.  
Onzena. Règim jurídic  
Este conveni es regula pels articles 6 i 8 de la llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i el seu règim jurídic vindrà determinat per les estipulacions previstes en el conveni mateix i pels principis generals de l'esmentada llei i la resta de normes de dret administratiu per a resoldre tots els dubtes i llacunes que s'hi puguen presentar.  
De conformitat amb l'article 4.1.c) de la Llei 30/2007, de Contractes del Sector Públic, este conveni està exclòs de l'àmbit d'aplicació de la dita llei. No obstant això, els principis d'esta llei s'aplicaran per a resoldre els dubtes i llacunes que pogueren presentar-se en la seua aplicació.  
I com a prova de conformitat, firmen el present conveni per duplicat al lloc i en la data abans indicats, i en queda un exemplar en poder de cada una de les parts firmants.  
Pel Ministeri d'Educació, Política Social i Esport, la ministra: Mercedes Cabrera Calvo-Sotelo.  
Per la Comunitat Valenciana, el conseller d'Educació: Alejandro Font de Mora Turón.  
ANNEX   
1. Oferta educativa  
Les escoles infantils hauran de comptar amb un mínim de tres unitats.  
2. Ubicació i construcció  
a. Hauran d'estar situades en locals independents, destinats exclusivament a ús escolar i amb accés directe des de l'exterior.  
b. Les seues condicions arquitectòniques hauran de possibilitar l'accés i circulació als alumnes amb problemes físics, d'acord amb el que disposa la legislació aplicable.  
3. Instal·lacions i condicions materials  
Les escoles infantils hauran de comptar amb les instal·lacions següents:  
a. Una sala per cada unitat amb una superfície de dos metres quadrats per lloc escolar i que tindrà, com a mínim, 30 metres quadrats. Les sales destinades a xiquets menors de dos anys disposaran d'àrees diferenciades per al descans i higiene del xiquet.  
b. Un espai adequat per a la preparació d'aliments, quan hi haja xiquets menors d'un any, amb capacitat per als equipaments que determine la normativa vigent.  
c. Una sala d'usos múltiples de 30 metres quadrats que, si és el cas, podrà ser usada com a menjador.  
d. Un pati de jocs per cada nou unitats o fracció, d'ús exclusiu del centre, amb una superfície que en cap cas podrà ser inferior a 75 metres quadrats.  
e. Un lavabo per sala destinada a xiquets de dos a tres anys, que haurà de ser visible i accessible des d'esta i que tindrà dos piques i dos inodors.  
f. Un lavabo per al personal, separat de les unitats i dels servicis dels xiquets, que tindrà una pica, un inodor i una dutxa.  
g. Espais per a direcció i administració, i, a partir de sis unitats una sala de professors.  
4. Nombre màxim d'alumnes per unitat escolar  
a. Unitats per a xiquets menors d'un any: 1/8.  
b. Unitats per a xiquets d'un a dos anys: 1/13.  
c. Unitats per a xiquets de dos a tres anys: 1/20.  
5. Plantilla mínima  
Les escoles infantils hauran de comptar amb personal qualificat, en els termes establits en la normativa bàsica, en nombre igual al d'unitats en funcionament més un. Per cada sis unitats o fracció haurà d'haver, almenys, un mestre especialista en Educació Infantil.  
6. Zones rurals  
Els requisits arreplegats en els apartats 1, 3 c i g i 4 i el nombre total de professionals al qual es referix l'apartat 5, es podran adaptar a les condicions particulars de les zones rurals en què el volum de població infantil no permeta la creació d'escoles infantils de tres unitats.